LIETUVOS RESPUBLIKOS

ĮSTATYMAS DĖL BERNO KONVENCIJOS DĖL LITERATŪROS IR MENO KŪRINIŲ APSAUGOS RATIFIKAVIMO

Į S T A T Y M A S

1996 m. gegužės 28 d. Nr. I-1351

Vilnius

1 straipsnis. Konvencijos ratifikavimas

Lietuvos Respublikos Seimas, vadovaudamasis Lietuvos Respublikos Konstitucijos 67 straipsnio 16 punktu, 138 straipsnio 5 punktu ir atsižvelgdamas į Respublikos Prezidento 1996 m. balandžio 17 d. dekretą „Dėl teikimo Lietuvos Respublikos Seimui ratifikuoti tarptautines sutartis intelektualinės nuosavybės apsaugos srityje“, ratifikuoja 1886 m. rugsėjo 9 d. Berno konvenciją dėl literatūros ir meno kūrinių apsaugos, peržiūrėtą Paryžiuje 1971 m. liepos 24 d. ir papildytą 1979 m. rugsėjo 28 d.

2 straipsnis. Lietuvos Respublikos pareiškimas

Lietuvos Respublikos Seimas pareiškia, kad lieka galioti Lietuvos Respublikos prisijungimo dokumentuose išdėstytas pareiškimas, pagal kurį, vadovaudamasi Konvencijos 33 straipsnio 2 dalimi, Lietuvos Respublika nelaiko savęs susaistyta Konvencijos 33 straipsnio 1 dalies nuostatomis, kuriomis remiantis bet koks dviejų arba kelių Berno Sąjungoje dalyvaujančių valstybių ginčas dėl Konvencijos aiškinimo ar taikymo, neišspręstas derybomis, vienos iš ginčo šalių prašymu perduodamas Tarptautiniam Teismui.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	ALGIRDAS BRAZAUSKAS

______________